CELEX: 52021PC0194
Language: el
Date: 2021-04-20
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών αναφορικά με τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.4.2021
            COM(2021) 194 final
            2021/0100(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών αναφορικά με τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (στο εξής: σύμβαση)·τέθηκε σε ισχύ την 24η Φεβρουαρίου 2004. Εγκρίθηκε με την απόφαση του Συμβουλίου σχετικά με τη σύναψη, εκ μέρους της Ευρωπαϊκής Κοινότητας, της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (2006/730/ΕΚ με αναδρομική ισχύ από την 19η Δεκεμβρίου 2002)
                     1
                   και τέθηκε σε ισχύ για την Ευρωπαϊκή Κοινότητα την 24η Φεβρουαρίου 2004. Στόχος της σύμβασης είναι να προάγει τον επιμερισμό της ευθύνης και τις προσπάθειες συνεργασίας μεταξύ των μερών στο διεθνές εμπόριο ορισμένων επικίνδυνων χημικών προϊόντων για να προστατευθεί η ανθρώπινη υγεία και το περιβάλλον από δυνητική βλάβη και να συνεισφέρει στην περιβαλλοντικώς σωστή χρήση τους. Η σύμβαση προβλέπει το πλαίσιο για την ανταλλαγή πληροφοριών σχετικά με τα χαρακτηριστικά ορισμένων χημικών προϊόντων, την εθνική διαδικασία λήψης αποφάσεων για την εισαγωγή και εξαγωγή τους και για τη διανομή των αποφάσεων αυτών στα μέρη.
               
               
                  Με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012
                     2
                  , ενσωματώθηκαν στο ενωσιακό δίκαιο οι δεσμεύσεις που καθορίζονται στη σύμβαση.
               
               
                  Η διάσκεψη των μερών, η οποία θεσπίζεται με το άρθρο 18 της σύμβασης, είναι το διοικητικό όργανο της σύμβασης του Ρότερνταμ. Κατά κανόνα, το όργανο αυτό συνεδριάζει ανά διετία, με σκοπό να παρακολουθεί την εφαρμογή της σύμβασης. Επίσης, εξετάζει χημικά προϊόντα τα οποία θέτει υπόψη του η επιτροπή ανασκόπησης χημικών προϊόντων (στο εξής: CRC).
               
               
                  Σύμφωνα με το άρθρο 5 παράγραφος 1 της σύμβασης τα μέρη υποχρεούνται να υποβάλλουν γνωστοποιήσεις των οριστικών ρυθμιστικών πράξεων που εκδόθηκαν για την απαγόρευση ή την υπαγωγή σε αυστηρούς περιορισμούς της χρήσης χημικού προϊόντος σε εθνικό επίπεδο. Μετά την παραλαβή από τη γραμματεία δύο τέτοιων γνωστοποιήσεων σχετικά με το ίδιο χημικό προϊόν από δύο μέρη που ανήκουν σε δύο διαφορετικές περιφέρειες ΣΜΕ οι εν λόγω γνωστοποιήσεις υποβάλλονται στη CRC. Η CRC θα ελέγχει τις εν λόγω γνωστοποιήσεις σύμφωνα με τα κριτήρια που καθορίζονται στο παράρτημα ΙΙ της σύμβασης. Βάσει του αποτελέσματος αυτού του ελέγχου η CRC συνέστησε την ένταξη του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του φενθείου (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων στο παράρτημα III της σύμβασης δεδομένου ότι πληρούνταν όλα τα κριτήρια. Η διαδικασία έγκρισης των τροποποιήσεων των παραρτημάτων διέπεται από το άρθρο 22 της σύμβασης.
               
               
                  Σύμφωνα με το άρθρο 23 της σύμβασης, κάθε μέρος διαθέτει μία ψήφο. Ωστόσο, περιφερειακοί οργανισμοί οικονομικής ολοκλήρωσης, όπως είναι η ΕΕ, ασκούν το δικαίωμα ψήφου με αριθμό ψήφων ίσο με τον αριθμό των κρατών μελών τους που είναι μέρη της σύμβασης.
               
               
                  Κατά τη δέκατη τακτική συνεδρίαση η διάσκεψη των μερών θα εξετάσει την έκδοση αποφάσεων ώστε να συμπεριληφθούν το acetochlor (ακετοχλώριο), το carbosulfan (καρβοσουλφάνη), ο χρυσοτιλικός αμίαντος, ο δεκαβρωμοδιφαινυλαιθέρας, το φενθείο (σκευάσματα εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), τα υγρά σκευάσματα (γαλακτωματοποιήσιμα και διαλυτά πυκνά σκευάσματα) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και το υπερφθοροοκτανοϊκό οξύ (PFOA), τα άλατά του και οι συγγενείς με αυτό ενώσεις στο παράρτημα ΙΙΙ της σύμβασης.
               
               
                  Η συμπερίληψη στον κατάλογο του παραρτήματος III συνεπάγεται ότι τα χημικά προϊόντα θα υπόκεινται στη διαδικασία συναίνεσης μετά από ενημέρωση όταν αποτελούν αντικείμενο διεθνών εμπορικών συναλλαγών. Αυτό συνεπάγεται την υποχρέωση των μερών να υποβάλουν απαντήσεις για τις εισαγωγές στη γραμματεία ώστε να μπορέσει να θέσει τις εν λόγω απαντήσεις για τις εισαγωγές στη διάθεση όλων των μερών. Τα μέρη εξαγωγής θα πρέπει να σέβονται τις απαντήσεις για τις εισαγωγές κατά την εξαγωγή των εν λόγω χημικών προϊόντων.
               
               
                  Η προς έκδοση πράξη θα καταστεί δεσμευτική για τα μέρη σύμφωνα με το άρθρο 22 παράγραφος 5 στοιχείο γ) της σύμβασης, το οποίο προβλέπει τα εξής: «Η απόφαση για την τροποποίηση του παραρτήματος III ανακοινώνεται στα συμβαλλόμενα μέρη από τον Θεματοφύλακα. Η τροποποίηση τίθεται σε ισχύ για όλα τα συμβαλλόμενα μέρη κατά την ημερομηνία που καθορίζεται στην απόφαση.»
               
               
                  Η χρήση του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l) και των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l απαγορεύεται στην Ένωση από τη σχετική νομοθεσία. Η χρήση του δεκαβρωμοδιφαινυλαιθέρα και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων περιορίζεται από τον κανονισμό (ΕΕ) 2019/1021 για τους έμμονους οργανικούς ρύπους
                     3
                  , καθώς και τα δύο χημικά προϊόντα υπόκεινται στη σύμβαση της Στοκχόλμης για τους έμμονους οργανικούς ρύπους.
               
               
                  Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της διάσκεψης των μερών της σύμβασης του Ρότερνταμ σε σχέση με την προβλεπόμενη έκδοση αποφάσεων για την τροποποίηση του παραρτήματος ΙΙΙ με τη συμπερίληψη του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση είναι συνεκτική και συμπληρωματική με την εφαρμογή του κανονισμού (ΕΕ) αριθ. 649/2012, με τον οποίο εφαρμόζεται η σύμβαση του Ρότερνταμ στην Ένωση. Συνάδει πλήρως με τον στόχο της σύμβασης για την προαγωγή του επιμερισμού των ευθυνών και της συνεργασίας των μερών στα θέματα του διεθνούς εμπορίου ορισμένων επικίνδυνων χημικών προϊόντων, με σκοπό την προστασία της ανθρώπινης υγείας και του περιβάλλοντος από δυνητικές βλάβες, και η συμβολή στην περιβαλλοντικώς ορθή χρήση τους.
               
            
            
               •Συνέπεια με άλλες πολιτικές της Ένωσης
            
            
               
                  H πρόταση συνάδει με τον κανονισμό (ΕΚ) αριθ. 1107/2009, τον κανονισμό (ΕΕ) αριθ. 528/2012 και τον κανονισμό (ΕΚ) αριθ. 1907/2006, δεδομένου ότι δεν επηρεάζει τυχόν αποφάσεις σχετικά με τη διάθεση στην αγορά χημικών προϊόντων στην Ευρωπαϊκή Ένωση. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               
                  Η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ, το οποίο αποτελεί την κατάλληλη βάση για πράξη που ορίζει τη θέση της Ευρωπαϊκής Ένωσης σε σχέση με διεθνή συμφωνία, εν προκειμένω τη σύμβαση του Ρότερνταμ.
               
               
                  Η ουσιαστική νομική βάση είναι το άρθρο 192 παράγραφος 1 της ΣΛΕΕ, δεδομένου ότι τα μέτρα που έχουν συμφωνηθεί στο πλαίσιο της σύμβασης του Ρότερνταμ αποσκοπούν πρωτίστως στην επίτευξη ενός περιβαλλοντικού στόχου (δηλαδή στην προστασία της ανθρώπινης υγείας και του περιβάλλοντος μέσω του ελέγχου του διεθνούς εμπορίου ορισμένων επικίνδυνων χημικών προϊόντων και φυτοφαρμάκων).
               
               
                  Κατά συνέπεια, το άρθρο 192 παράγραφος 1 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η προστασία της ανθρώπινης υγείας και του περιβάλλοντος από δυνητικές βλάβες που προκαλούνται από ορισμένα επικίνδυνα χημικά προϊόντα και η συμβολή στην περιβαλλοντικώς ορθή χρήση τους συνιστά παγκόσμια ανησυχία και η σύμβαση του Ρότερνταμ εφαρμόζεται στην Ένωση με τον κανονισμό (ΕΕ) αριθ. 649/2012. Δεδομένου ότι η Ένωση είναι μέρος της σύμβασης, είναι σκόπιμο να συμμετέχει στη λήψη αποφάσεων στη διάσκεψη των μερών.
               
            
            
               •Αναλογικότητα
            
            
               
                  Η προστασία της ανθρώπινης υγείας και του περιβάλλοντος από δυνητικές βλάβες που προκαλούνται από ορισμένα επικίνδυνα χημικά προϊόντα και η συμβολή στην περιβαλλοντικώς ορθή χρήση τους συνιστά παγκόσμια ανησυχία και απαιτεί παγκόσμια προσπάθεια. Η επιτροπή ανασκόπησης χημικών προϊόντων της σύμβασης συνέστησε τη συμπερίληψη του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων στο παράρτημα ΙΙΙ, δεδομένου ότι πληρούνταν όλα τα κριτήρια σύμφωνα με το παράρτημα ΙΙ της σύμβασης. Συνεπώς, είναι σκόπιμο να υποστηριχθεί η συμπερίληψη των εν λόγω χημικών προϊόντων στο παράρτημα ΙΙΙ της σύμβασης ώστε να εξασφαλιστεί ότι θα αναληφθεί κατάλληλη δράση σε παγκόσμιο επίπεδο.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν διεξήχθη συστηματική διαβούλευση με τα ενδιαφερόμενα μέρη, καθώς δεν θα υπάρχουν συνέπειες για τα ενδιαφερόμενα μέρη στην Ευρωπαϊκή Ένωση, με εξαίρεση ότι ορισμένοι κανόνες πρέπει να ακολουθούνται κατά την εξαγωγή των εν λόγω χημικών προϊόντων. Ωστόσο, ζητήθηκε η γνώμη των ενδιαφερόμενων μερών κατά την εξέταση των γνωστοποιήσεων για τα εν λόγω χημικά προϊόντα την οποία διενήργησε η επιτροπή ανασκόπησης χημικών προϊόντων της σύμβασης και εξετάστηκαν οι παρατηρήσεις τους.
               
            
            
               •Εκτίμηση επιπτώσεων
            
            
               
                  Δεν πραγματοποιήθηκε εκτίμηση επιπτώσεων δεδομένου ότι οι αποφάσεις που ενδέχεται να εκδοθούν βάσει της σύμβασης δεν θα έχουν καμία επίπτωση στη χρήση των εν λόγω χημικών προϊόντων στην Ευρωπαϊκή Ένωση. 
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η πρόταση ενδέχεται να έχει επιπτώσεις ήσσονος σημασίας στην εμπορική δραστηριότητα, δεδομένου ότι δεν υπάρχει εμπορική χρήση των χημικών προϊόντων στην Ένωση, ενδέχεται, ωστόσο, να παραχθούν για εξαγωγή και, συνεπώς, δεν εξαιρούνται οι πολύ μικρές επιχειρήσεις ούτε περιλαμβάνονται ειδικές διατάξεις για τις ΜΜΕ. Η πρόταση ενδέχεται να έχει επιπτώσεις ήσσονος σημασίας στην τομεακή ανταγωνιστικότητα της ΕΕ ή στο εμπόριο μεταξύ της Ένωσης και τρίτων χωρών, δεδομένου ότι ορισμένοι κανόνες θα πρέπει να ακολουθούνται όταν τα εν λόγω χημικά προϊόντα αποτελούν αντικείμενο διεθνών εμπορικών συναλλαγών.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεν κρίνονται απαραίτητα το σχέδιο εφαρμογής, η παρακολούθηση, η αξιολόγηση και η υποβολή εκθέσεων.
               
            
            
               •Αναλυτική επεξήγηση των επιμέρους διατάξεων της πρότασης
            
         
         
            
               
                  Η πρόταση αναθέτει στην Επιτροπή την εντολή να υποστηρίξει εξ ονόματος της Ευρωπαϊκής Ένωσης στη διάσκεψη των μερών της σύμβασης του Ρότερνταμ τη συμπερίληψη του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων.
               
            
            
               2021/0100 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών αναφορικά με τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (στο εξής: σύμβαση) τέθηκε σε ισχύ την 24η Φεβρουαρίου 2004 και συνήφθη εξ ονόματος της Ένωσης με απόφαση του Συμβουλίου (2006/730/ΕΚ)
                  4
               .
            
            
               (2)Η σύμβαση του Ρότερνταμ εφαρμόζεται στην Ένωση με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012
                  5
               .
            
            
               (3)Σύμφωνα με το άρθρο 7 της σύμβασης, η διάσκεψη των μερών αποφασίζει για την ένταξη ή μη των χημικών προϊόντων στον κατάλογο του παραρτήματος ΙΙΙ.
            
            
               (4)Κατά τη δέκατη συνεδρίαση της διάσκεψης των μερών της σύμβασης του Ρότερνταμ αναμένεται να εκδοθούν αποφάσεις για τη συμπερίληψη περαιτέρω χημικών προϊόντων στον κατάλογο του παραρτήματος ΙΙΙ.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της διάσκεψης των μερών, δεδομένου ότι οι αποφάσεις θα είναι δεσμευτικές για την Ένωση.
            
            
               (6)Για να διασφαλιστεί ότι οι χώρες εισαγωγής επωφελούνται από την προστασία που παρέχει η σύμβαση του Ρότερνταμ και δεδομένου ότι πληρούνται όλα τα σχετικά κριτήρια με βάση τη σύμβαση, είναι αναγκαίο και πρόσφορο να υποστηριχθεί η σύσταση της επιτροπής ανασκόπησης χημικών προϊόντων, ενός επικουρικού οργάνου της σύμβασης του Ρότερνταμ, όσον αφορά τη συμπερίληψη, στο παράρτημα III της σύμβασης του Ρότερνταμ, του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων. Η χρήση των εν λόγω ουσιών έχει ήδη απαγορευτεί ή υπαχθεί σε αυστηρούς περιορισμούς στην Ένωση και οι περισσότερες από αυτές υπόκεινται σε απαιτήσεις όσον αφορά τις εξαγωγές που υπερβαίνουν εκείνες της σύμβασης του Ρότερνταμ, δυνάμει του κανονισμού (ΕΕ) αριθ. 649/2012,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί εξ ονόματος της Ευρωπαϊκής Ένωσης στη δέκατη συνεδρίαση της διάσκεψης των μερών της σύμβασης του Ρότερνταμ είναι η ακόλουθη: η Ένωση θα υποστηρίξει την έγκριση των τροποποιήσεων του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο όσον αφορά τη συμπερίληψη του acetochlor (ακετοχλωρίου), του carbosulfan (καρβοσουλφάνης), του χρυσοτιλικού αμιάντου, του δεκαβρωμοδιφαινυλαιθέρα, του fenthion (φενθείου) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), των υγρών σκευασμάτων (γαλακτωματοποιήσιμων και διαλυτών πυκνών σκευασμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l, καθώς και του υπερφθοροοκτανοϊκού οξέος (PFOA), των αλάτων του και των συγγενών με αυτό ενώσεων.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).
               
               
                  
                     (2)
                  
                        Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).
               
               
                  
                     (3)
                  
                        Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45).
               
               
                  
                     (4)
                  
                        Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).
               
               
                  
                     (5)
                  
                        Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).